李清照的诗词大全
红酥肯放琼苞碎,探着南枝开遍末?下面是小编整理的'相关内容,欢迎大家阅读参考!
【篇一:《南歌子》】
李清照(宋)
天上星河转,人间帘幕垂。
凉生枕簟泪痕滋,
起解罗衣聊问、夜何其?
翠贴莲蓬小,金销藕叶稀。
旧时天气旧时衣,
只有情怀不似、旧家时!
【篇二:《怨王孙》】
李清照(宋)
湖上风来波浩渺,秋已暮、红稀香少。
水光山色与人亲,说不尽、无穷好。
莲子已成荷叶老,青露洗、苹花汀草。
眠沙鸥鹭不回头,似也恨、人归早。
【篇三:《鹧鸪天》】
李清照(宋)
寒日萧萧上锁窗,梧桐应恨夜来霜。
酒阑更喜团茶苦,梦断偏宜瑞脑香。
秋已尽,日犹长,仲宣怀远更凄凉。
不如随分尊前醉,莫负东篱菊蕊黄。
【篇四:《鹧鸪天》】
李清照(宋)
暗淡轻黄体性柔,情疏迹远只香留。
何须浅碧深红色,自是花中第一流。
梅定妒,菊应羞,画栏开处冠中秋。
骚人可煞无情思,何事当年不见收。
【篇五:《玉楼春·红梅》】
李清照(宋)
红酥肯放琼苞碎,探着南枝开遍末?
不知酝藉几多时,但见包藏无限意。
道人憔悴春窗底,闷损阑干愁不倚。
要来小看便来休,未必明朝风不起。
【篇六:《满庭芳》】
李清照(宋)
小阁藏春,闲窗销昼,
画堂无限深幽。
篆香烧尽,日影下帘钩。
手种江梅更好,又何必临水登楼?
无人到,寂寥恰似、何逊在杨州。
从来,如韵胜,
难堪雨藉,不耐风揉。
更谁家横笛,吹动浓愁?
莫恨香消玉减,须信道、扫迹难留。
难言处,良窗淡月,疏影尚风流。
【篇七:《蝶恋花》】
李清照(宋)
暖日晴风初破冻,柳眼梅腮,已觉春心动。
酒意诗情谁与共,泪融残粉花钿重。
乍试夹衫金缕缝,山枕斜欹,枕损钗头凤。
独抱浓愁无好梦,夜阑犹翦灯花弄。
【篇八:《菩萨蛮》】
李清照(宋)
风柔日薄春犹早,夹衫乍着心情好。
睡起觉微寒,梅花鬓上残。
故乡何处是?忘了除非醉。
沈水卧时烧,香消酒未消。